ยืนยันท่าทีของไทยต่อสถานการณ์ในยูเครน เรียกร้องให้รัสเซียถอนกำลัง สนับสนุนแนวทางสันติวิธี
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ ยืนยันถึงท่าทีของไทยต่อสถานการณ์ในยูเครน โดยยึดแนวทางตามที่ไทยได้ลงคะแนนเสียงสนับสนุนข้อมติในการประชุมสมัชชาสหประชาชาติ สมัยพิเศษ ครั้งที่ 11 เมื่อวันที่ 2  มีนาคมที่ผ่านมา ที่เรียกร้องให้รัสเซียยุติการใช้กำลังและถอนกองกำลังออกจากยูเครนทันที ตามหลักการสนับสนุนสันติวิธีและกฎหมายระหว่างประเทศ เช่นเดียวกับประเทศอื่นๆ ที่เคารพกฎหมายและยึดหลักการนี้ ซึ่งไทยสนับสนุนการหาทางออก การเจรจาเพื่อยุติปัญหาและสนับสนุนการช่วยเหลือด้านมนุษยธรรม สำหรับผู้ที่ถูกกระทบจากสถานการณ์ความรุนแรง ซึ่งไทยได้เริ่มดำเนินการแล้วโดยกระทรวงการต่างประเทศ อนุมัติงบประมาณให้ความช่วยเหลือด้านมนุษยธรรมแก่ยูเครน 2 ล้านบาท โดยมอบหมายให้สถานเอกอัครราชทูต ณ กรุงวอร์ซอ ดำเนินการจัดซื้อสิ่งของเพื่อช่วยเหลือด้านมนุษยธรรม เพื่อส่งมอบให้แก่ประชาชนในพื้นที่ ผ่านสภากาชาดยูเครนแล้วนอกจากนี้ ในกรอบอาเซียน ไทยยังสนับสนุนการออกถ้อยแถลงในฐานะประเทศสมาชิก 2 ฉบับ แสดงความห่วงกังวลต่อสภาวการณ์ด้านมนุษยธรรมที่เลวร้ายลงและเรียกร้องให้มีการหยุดยิงในทันที หรือสงบศึก รวมทั้งให้มีการหารือทางการเมืองต่อไป โดยอาเซียนพร้อมที่จะอำนวยความสะดวกการหารือโดยสันติระหว่างทุกฝ่ายในทุกวิถีทางที่เป็นไปได้โฆษกกระทรวงการต่างประเทศ ชี้แจงเพิ่มเติมว่า นโยบายต่างประเทศของทุกประเทศและท่าทีต่อสถานการณ์สำคัญในโลก จำเป็นต้องคำนึงถึงบริบทเฉพาะของแต่ละประเทศ หลักการและกฎหมายระหว่างประเทศ รวมทั้งประมวลความสัมพันธ์ในภาพใหญ่  และประวัติศาสตร์การเมืองระหว่างประเทศด้วย ในส่วนของไทยก็ไม่ต่างจากประเทศอื่น ที่ได้ดำเนินนโยบายการต่างประเทศ บนหลักการตามกฎบัตรสหประชาชาติและกฎหมายระหว่างประเทศ ซึ่งไทยให้ความสำคัญกับการช่วยหาทางออกด้วยวิธีการทางการทูตด้วยความเสมอต้นเสมอปลายและมองว่าการลงคะแนนเสียงในกรอบสหประชาชาติ ก็เป็นอีกหนึ่งหลักการสากล